五老峰
作者：王禹偁
朝代：宋

paragraphs: 矗矗拂星榆，崢嶸與衆殊。
精靈奔昴宿，神異載河圖。
捧日光先及，參天禮不趣。
綠蘿供組綬，清籟獻笙竽。
洩雨遥霑華，堆嵐下照蒲。
僧窗分未足，郡閣占應俱。
漠漠雲交袂，霏霏雪映鬚。
巨靈羞用壯，玉女願爲奴。
磊落工難畫，參差德不孤。
兒孫溪石小，几杖澗松枯。
洞鄙三茅隠，山嫌四皓逋。
分形皆自立，倒影要誰扶。
將數慚同漢，臣名合贊虞。
嵩峰真樹黨，天柱太無徒。
安得隨人意，移將近帝都。
吾君南面處，萬歲一齊呼。